તેણે માથું હલાવી ના પાડી અને નીચે મોઢે જ જવાબ આપ્યો, ‘મારે તેમનાથી જુદું કહેવાનું બીજું કશું જ નથી.’ બધું જ વિચિત્ર લાગતું હતું. તે વૃદ્ધ સાથે લગ્ન કરતી વખતે છોકરી અજાણ તો નહીં જ હોય. તો પછી શા માટે તેણે આમ કર્યું ? શું કારણ હશે આ કજોડાં લગ્નનું ? કારણ જે હોય તે વકીલોએ તો અસીલની ઈચ્છા પ્રમાણે કેસ કરવો જ પડે. કારણ સાથે મારે કંઈ જ સંબંધ ન હતો પણ કુતૂહલ ખૂબ જ થતું હતું એ પણ ખરું જ. આવી જ રીતે કેસને લીધે આવતાં જતાં ઉષા મારી સાથે છૂટથી બોલવા લાગી, વચ્ચે વચ્ચે ક્યારેક છોકરાને લઈને આવતી. તેને લઈને એકાદ બે-વખત તો મારે ઘરે પણ આવી હતી. છોકરો એકદમ મા ઉપર પડ્યો હતો. બાપના દેખાવની જરા સરખી નિશાની પણ ન હતી. આમ જ એક વખત આવી ત્યારે અમે બંને એકલા જ હતા. તે જોઈ મેં કહ્યું : ‘ઉષા ! હજી એક વાતનો કોયડો ઉકલતો નથી.’